|  |  |  |  |
| --- | --- | --- | --- |
|  | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА** | _logo- | **ФОНД ЗА ИЗБЕГЛА, РАСЕЉЕНА ЛИЦА И ЗА САРАДЊУ СА СРБИМА У РЕГИОНУ** |

На основу члана 3. и члана 17. Одлуке о оснивању Фонда за избегла, расељена лица и за сарадњу са Србима у региону (''Службени лист Аутономне Покрајине Војводине'', број 66/22-измене и допуне). Фонд за избегла, расељена лица и за сарадњу са Србима у региону расписује

**ЈАВНИ ПОЗИВ**

ЗА ПРУЖАЊЕ ПОМОЋИ У СТАМБЕНОМ ЗБРИЊАВАЊУ ИЗБЕГЛИХ, ПРОГНАНИХ И РАСЕЉЕНИХ ЛИЦА У ВОЈВОДИНИ ПУТЕМ ДОДЕЛЕ СРЕДСТАВА ЗА КУПОВИНУ СЕОСКИХ КУЋА СА ОКУЋНИЦОМ У 2021. ГОДИНИ

I

 Јавни позив се расписује за лица која у складу са законом имају (или су имала) статус избеглих, прогнаних и расељених лица на територији Републике Србије, а имају боравиште односно пребивалиште на територији АП Војводине и која имају намеру да остану и живе у локалној заједници која се налази на територији АП Војводине.

 Mаксималан износ средстава за пружање помоћи за стамбено збрињавање по кориснику Фонда износи 1.000.000,00 (милион) динара и помоћ је бесповратна.

 Изабрани корисник помоћи за решавање стамбеног питања куповином сеоске куће са окућницом може додатно да учествује сопственим средствима у купопродајној цени куће у износу до 50% од укупног износа који Фонд обезбеђује.

 Јавни позив се расписује за лица која имају пребивалиште, односно боравиште у некој од следећих општина: Нови Сад, Апатин, Бачка Паланка, Врбас, Зрењанин, Нови Бечеј, Сомбор, Шид.

II

Уз Пријаву је потребно доставити следећу обавезну документацију:

1. Оверену потврду од стране општинског повереника за избеглице да је лице било у статусу избеглог односно прогнаног или расељеног лица на територији Републике Србије или копију решења о укидању статуса, односно неки докуменат из којег се са сигурношћу може утврдити да је лице у било у избегличком статусу на територији Републике Србије. Потврду је потребно доставити за подносиоца пријаве на Јавни позив и за све чланове породичног домаћинства;
2. Оверену потврду од стране општинског повереника за избеглице да подносилац пријаве и чланови његовог породичног домаћинства нису корисници неког другог програма стамбеног збрињавања, као и да у текућој години нису на предлог листи за најужи избор корисника који ће добити помоћ у стамбеном збрињавању у оквиру пројеката интеграције на територији Републике Србије;
3. Фотокопију важеће личне карте подносиоца пријаве на Јавни позив и свих пунолетних чланова његовог домаћинства;
4. Фотокопију извода из матичне књиге рођених подносиоца пријаве на Јавни позив и свих чланова породичног домаћинства;
5. Оверену изјаву за све пунолетне чланове породичног домаћинства и подносиоца пријаве на јавни позив о добровољној одлуци да остану и живе у локалној заједници на територији АП Војводине у којој се налази непокретност коју су предложили за куповину, о броју чланова породичног домаћинства и о смештају подносиоца пријаве и чланова његовог породичног домаћинства да су у подстанарском односу;
6. Оверену изјаву подносиоца пријаве на јавни позив и пунолетних чланова његовог породичног домаћинства да не поседују стамбени објекат или грађевинско земљиште на територији Републике Србије, да нису продали или на други начин отуђили непокретност у земљи претходног пребивалишта или у Републици Србији, да немају услова да се врате у земљу порекла (за интерно расељена лица да подносилац пријаве и чланови породичног домаћинста не могу да користе непокретност коју поседују на територији КиМ);
7. Потврду из надлежне Пореске управе да није било преноса права власништва подносиоца пријаве, ни чланова његовог породичног домаћинства;
8. Извод из земљишних књига, односно катастра непокретности за непокретност коју подносилац пријаве предлаже за стамбено збрињавање, не старији од шест месеци. На изводу из катастра непокретности не може постојати терет који би спречио куповину непокретности. Сеоско домаћинство предложено за куповину мора бити са територије општина на подручју АП Војводине.
9. Оверена изјава власника непокретности да је сагласан са продајом исте кориснику Фонда за избегла, расељена лица и за сарадњу са Србима у региону.
10. Потврда о примањима за подносиоца пријаве и чланове његовог домаћинства који су запослени или који на други начин остварују новчану накнаду, или потврду о незапослености са Националне службе за запошљавање.
11. Потврда о школовању за ученике и студенте.

Уз Пријаву је, поред обавезне, могуће доставити и следећу додатну документацију (копије):

1. одлука суда о разводу брака или извод из матичне књиге умрлих или други доказ којим се доказује да се ради о самохраном родитељу,
2. решење о инвалидности, тј. смањењу или губитку радне способности,
3. решење о категоризацији о степену ометености у менталном и телесном развоју,
4. релевантну медицинску документацију уколико подносилац пријаве или члан његовог породичног домаћинства имају телесно оштећење или тешко оболење,
5. потврду надлежног органа да је лице погинуло или нестало током ратних дешавања на просторима бивше СФРЈ.

III

  **Јавни позив је отворен од 1. до 26. фебруара 2021. године.**

 Пријаве ће се разматрати и о њима одлучивати по критеријума Правилника о условима за пружање помоћи и поступку доделе средстава за стамбено збрињавање избеглих, прогнаних и расељених лица куповином сеоских кућа са окућницом. Непотпуне и неблаговремене пријаве неће бити разматране.

 Лична документација се не подноси у оригиналу, већ се прилаже фотокопија тражених личних докумената, с тим што Фонд задржава право да пре потписивања уговора затражи оригинал документације на увид. Фонд не враћа запримљену документацију већ се она чува у архиви Фонда. Фонд није у обавези да о току и резултатима јавног позива информише сва лица која су се пријавила, већ ће контактирати само лица која су ушла у ужи избор односно која су се нашла на предлогу за доделу помоћи.

Предлог за доделу помоћи сачињава се након бодовања према критеријумима из Правилника о условима за пружање помоћи и поступку доделе средстава за стамбено збрињавање избеглих, прогнаних и расељених лица куповином сеоских кућа са окућницом. Уколико два или више подносилаца пријаве на јавни позив имају исти број бодова предност се утврђује на основу:већег броја малолетне деце, већег броја чланова породичног домаћинства, постојања труднице у домаћинству, дужине периода боравка породице у локалној заједници за коју се позив расписује, мањег износа прихода по члану породичног домаћинства.

 Све додатне информације у вези са Јавним позивом можете добити у Фонду за избегла, расељена лица и за сарадњу са Србма у региону, Нови Сад, Булевар Михајла Пупина 25, на број телефона: 021/475 4 295, путем и-мејл адресе: uprava@fondirpvojvodine.rs, или се информисати на сајту Фонда: www.fondirpvojvodine.rs

 Пријаву послати поштом или донети лично на адресу: Фонд за избегла, расељена лица и за сардњу са Србима у региону, 21 000 Нови Сад, Булевар Михајла Пупина 25 са назнаком "За Јавни позив-сеоске куће".